د الاقصی جومات تازو شخړو کې تر۳۰۰ ډیر فلسطینیان ټپي شوي
اسرائیلي پولیسو د الاقصی په جومات کې په فلسطینیانو اوښکې بهونی ګاز، ربړي مرمۍ او صوتي بمونه کارولي.
د اي پي خبري اژانس یو انځور اخیستونکی چې د پیښې په ځای کې و، وایي چې تر لسو ډیر ګازي او غږیز بمونه د الاقصی په جومات کې دننه لګیدلي دي. د فلسطین د سره صلیب اداره وایي په تازه نښتو کې ۳۰۵ فلسطینیان ټپي شوي چې ۲۲۸ یې روغتونونو او کلینیکونو ته د درملنې لپاره وړل شوي. دې ادارې ویلي چې اته ډېر ژوبل شوي. اسرائیلي چارواکي وایي فلسطیني مظاهره چیانو په پولسو د کاڼو ګوزارونه کړي، ۲۱ افسران یې ټپي کړي چې درې یې په روغتون کې بستر شویدي. دا څومه اونۍ ده چې د الاقصی په جومات کې چې د مسلمانانو او یهودانو لپاره سپیڅلی ځای دی، اخ او ډب روان دی. ټاکل شوې د ملګرو ملتونو د امنیت شورا نن دوشنبه، مې ۱۰ (غوایي ۲۰) د الاقصی د جومات د وضعیت په هکله د تړلو دروازو تر شا سلا مشورې وکړي. په همدې حال کې د امریکا د ملي امنیت سلاکار جیک سلیوان پرون د یکشنبې په ورځ ناوخته د اسرائیل د ملي امنیت د سلاکار سره خبرې کړي. د دې خبرو په هکله د سپینې ماڼۍ په اعلامیه کې راغلي چې امریکا د روان تشدد او جبري شړلو په هکله جدي اندیښنه لري. ښاغلي سلیوان همدرانګه د اسرائیل نه غوښتي چې " د آرامۍ لپاره دې مناسب اقدامات تعقیقب کاندي. " د اسرائیل صدراعظم بینامین نتنیاهو په بیت المقدس کې د اسرائیلي پولیسو کړنې د قانون او نظم موضوع بللې.